Sjedinjene Države zabrinute stanjem ljudskih prava kada su u pitanju muslimanske zajednice u Europi
Državno tajništvo poziva 'prijatelje u Europi' da poduzmu mjere kako bi se ublažile napetosti u odnosima s muslimanskom populacijom
U vezi prava ispovijedanja vjere u Europi, državna tajnica Hillary Clinton spomenula je da je nekoliko zemalja prošle godine uvelo oštre zakone koji ograničavaju izražavanje vjerskih osjećaja. Vlada Sjedinjenih Država objavila je godišnje izvješće o stanju vjerskih sloboda u svijetu. Najgori kršitelji ovih sloboda su Burma, Kina, Eritreja, Iran, Sjeverna Koreja, Saudijska Arabija, Sudan i Uzbekistan. Na tiskovnoj konferenciji na kojoj je predstavljeno izvješće, američka državna tajnica Hillary Clinton izjavila je da su vjerske slobode temeljno ljudsko pravo te jedan od središnjih elemenata američke vanjske politike. Govoreći o situaciji u Kini, državna je tajnica rekla da tamošnje vlasti maltretiraju budističko svećenstvo, kršćane koji ne pripadaju crkvama koje je odobrila država, kao i ujgursku muslimansku zajednicu. Državna je tajnica rekla da se u Sjevernoj Koreji prošle godine nije promijenila situacija te da postoji minimalno poštivanje vjerskih prava, dok je u Iranu na tom području situacija sve lošija. U vezi prava ispovijedanja vjere u Europi, državna je tajnica spomenula da je nekoliko zemalja prošle godine uvelo oštre zakone koji ograničavaju izražavanje vjerskih osjećaja. Michael Posner, čelni dužnosnik američke diplomacije odgovoran za praćenje ove problematike, izjavio je da su Sjedinjene Države zabrinute stanjem ljudskih prava kada su u pitanju muslimanske zajednice u Europi. On je posebno naveo francuski zakon o zabrani nošenja burke te švicarsku zabranu gradnje minareta. Michael Posner je rekao da Državno tajništvo poziva 'prijatelje u Europi' da poduzmu mjere kako bi se ublažile napetosti u odnosima s muslimanskom populacijom.